વાત સાંભળી યુવરાજ એકદમ જોશમાં આવી ગયો. કલાક પછી ગુલાલ બોરીવલીમાં આવેલા મલ્હારના ખખડધજ ભાડાના ફ્લેટનાં પગથિયાં ચડી રહી હતી અને યુવરાજ અને મનુ મોં લટકાવીને પાર્કિંગમાં જ ઊભા હતા. હવે, ફ્લેટમાં જવું કેવી રીતે એ એક મોટો પ્રશ્ર્ન હતો. ફ્લેટમાં હવે બોમ્બ બને એવી સામગ્રી તળાય તો પણ શું કામની ? યુવરાજ પાસે સમય ઓછો હતો. એણે ફટાફટ એનું દિમાગ કામે લગાડ્યું. એક વૃદ્ધ કાકાને મલ્હારના ઘરનો નંબર પૂછી લીધો, ‘ત્રીજા માળે ચાર નંબરનો ફ્લેટ. જુઓ, પેલો સામે દેખાય છે એ!’ ફ્લેટની બાલ્કની તરફ આંગળી ચીંધતાં વૃદ્ધે જવાબ આપ્યો. યુવરાજ તરત જ બાલ્કની તરફ જવાના બદલે ફ્લેટની પાછળની દિશામાં દોડી ગયો.